L 37/52
BG
Официален вестник на Европейския съюз
18.2.2022 г.
РЕШЕНИЕ (ЕС) 2022/220 НА КОМИСИЯТА от 15 февруари 2022 година относно позицията, която трябва да се заеме от името на Европейския съюз в рамките на Съвместния комитет, учреден съгласно Меморандума за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество, във връзка с приемането на работна договореност за сътрудничеството в областта на докладването на произшествия и инциденти в гражданското въздухоплаване и за назначаването на председател от страна на Европейския съюз в Съвместния комитет
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, като взе предвид Решение 2012/243/ЕС на Съвета от 8 март 2012 г. за сключването на Меморандум за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество и за определяне на процедурните механизми, свързани с него (1), и по-специално член 4, параграф 1 от него, като има предвид, че: (1)
Меморандумът за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество беше подписан в Монреал и Брюксел на 28 април и 4 май 2011 г.
До влизането му в сила той се прилага временно от датата на неговото подписване.
(2)
Меморандумът за сътрудничество е одобрен от името на Съюза с Решение 2012/243/ЕС.
Той влезе в сила на 8 март 2012 г.
(3)
Съгласно член 3.3 от меморандума страните може да установят работни договорености, като посочат взаимно договорените механизми и процедури, необходими за ефективното изпълнение на дейностите за сътрудничество, предвидени в приложенията към Меморандума за сътрудничество.
(4)
С член 7.1 от него се учредява Съвместен комитет, който се състои от представители на всяка от страните.
Съгласно член 7.3, буква в) Съвместният комитет отговаря за приемане на приложения към Меморандума за сътрудничество и на работни договорености в рамките на приложенията.
(5)
Въз основа на работно споразумение от 21 септември 2011 г. страните осъществиха успешно сътрудничество в областта на докладването на произшествия и инциденти в гражданското въздухоплаване.
С оглед на настъпилите промени в тази област, и по-специално на факта, че Агенцията за авиационна безопасност на Европейския съюз пое съответните функции на Съвместния изследователски център, се счита за необходимо работната договореност от 21 септември 2011 г. да бъде заменена с нова работна договореност между страните относно сътрудничеството в областта на докладването на произшествия и инциденти в гражданското въздухоплаване.
Предвижда се новата работна договореност да бъде приета на някое от предстоящите заседания на Съвместния комитет.
(6)
В съответствие с член 4, параграф 1 от Решението на Съвета за сключването на Меморандум за сътрудничество, след консултация със специален комитет, назначен от Съвета, и като отчита в пълна степен неговото становище, Комисията определя позицията, която трябва да се заеме от Съюза в рамките на Съвместния комитет по отношение на решенията относно работните договорености.
(7)
На 25 януари 2022 г. беше проведена консултация със специалния комитет.
(8)
Поради това следва да се приеме позицията, която Съюзът трябва да заеме в рамките на Съвместния комитет във връзка с приемането на работна договореност за сътрудничеството в областта на докладването на произшествия и инциденти в гражданското въздухоплаване.
(1) ОВ L 121, 8.5.2012 г., стр. 16.